Krediidiinfo on väljastanud statistika Eesti ettevõtete maksekäitumisest 2009.a. esimese poole kohta. Sellest statistikast selgub, et maksehäiretega ettevõtete arv kasvas aastas ligi kolm korda. Majanduslangus on nüüd hakanud mõjutama ka keskmise  suurusega ettevõtteid ja suurettevõtteid. Keskmise suurusega ettevõtete hulgas on maksehäiretega ettevõtteid neli korda ja suurettevõtete hulgas kaks korda rohkem.    Olukord Eesti majanduses halveneb silmnähtavalt. Selle taustal on lausa paha kuulata Eesti Panga ja huvide konfliktis olevate pangaanalüütikute juttu selles, et oleme põhja saavutanud, kõik läheb nüüd vaid ülesmäge. Seda ülesmäge mineku juttu on ammu kuulda olnud, kuid see ei ole tõeks osutunud. Sisulisi paranemise märke aga Eesti  majandusest ei paista.    Mida arvavad ettevõtjad ise? Suurettevõtja ja paljude ettevõtjate autoriteet Urmas Sõõrumaa avaldab täna Äpripäev Online vahendusel arvamust, et need ettevõtjad, kellel tiivad kannavad, peaksid Eestist ära kolima ja mujal äriga tegelema. Ta leiab, et olukord Eesti majanduses läheb nutusemaks ja Eesti hädad on veel ees. Ta ühineb Tiit Vähi arvamusega, et võitja on see, kes järgmisel aastal üldse olemas on.    Niimoodi arvavad ettevõtjad ise meie majandusest. Numbrid ja  statistika toetavad ettevõtjate arvamusi. Numbrid ja statistika ei toeta optimiste Eesti Pangast ja meie parempoolsest valitsusest. Nii, Eesti Pank kui ka valitsus näivad jätkuvalt olevat seisukohal, et mida ei tunnista, seda ei ole olemas. Võib olla peaks siiski reaalselt majandusele otsa vaatama, olukorra tõsidusest aru saama ja siis midagi ette võtma.